ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση κανονισμού του Ευρωπαϊκού Κοινοβουλίου και του Συμβουλίου περί θεσπίσεως ευρωπαϊκού οργανισμού σιδηροδρόμων

2002/0024 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση κανονισμού του Ευρωπαϊκού Κοινοβουλίου και του Συμβουλίου περί θεσπίσεως ευρωπαϊκού οργανισμού σιδηροδρόμων

1- ΙΣΤΟΡΙΚΟ ΤΟΥ ΦΑΚΕΛΟΥ

Ημερομηνία διαβίβασης της πρότασης στο ΕΚ και το Συμβούλιο: (έγγραφα COM(2002) 21 τελικό - 2002/0022 (COD) COM(2002) 22 τελικό - 2002/0023 (COD) COM(2002) 23 τελικό - 2002/0024 (COD) COM(2002) 25 τελικό - 2002/0025 (COD)) : // 25.1.2002

Ημερομηνία της γνώμης της Ευρωπαϊκής Οικονομικής και Κοινωνικής Επιτροπής: // 19.9.2002

Ημερομηνία της γνώμης του Ευρωπαϊκού Κοινοβουλίου κατά την πρώτη ανάγνωση: // 14.1.2003

Ημερομηνία διαβίβασης της τροποποιημένης πρότασης: // Ουδέν

Ημερομηνία έγκρισης της κοινής θέσης: // 25.6.2003

2- ΘΕΜΑ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Πρόκειται για τέσσερις συνδεδεμένες νομοθετικές προτάσεις:

- Πρόταση τροποποίησης της οδηγίας 91/440 με στόχο να διευρυνθούν τα δικαιώματα πρόσβασης στις υποδομές ώστε να καλύπτονται και οι υπηρεσίες σιδηροδρομικών μεταφορών εμπορευμάτων εντός των κατών μελών και να επιταχυνθεί το άνοιγμα της αγοράς.

- Πρόταση οδηγίας για τη σιδηροδρομική ασφάλεια για τον ορισμό των καθοριστικής σημασίας στοιχείων των συστημάτων ασφαλείας του φορέα διαχείρισης των υποδομών και των σιδηροδρομικών επιχειρήσεων. Πρόκειται για την ανάπτυξη κοινής μεθόδου σχετικά με την ασφάλεια και τη συγκρότηση κοινού συστήματος σχετικά με την έκδοση, το περιεχόμενο και την ισχύ των πιστοποιητικών ασφαλείας. Τέλος, αφορά την καθιέρωση, όπως και σε άλλους τομείς, της αρχής της ανεξαρτησίας των τεχνικών ερευνών σε περίπτωση ατυχημάτων.

- Πρόταση κανονισμού για την ίδρυση ευρωπαϊκού οργανισμού σιδηροδρόμων ο οποίος να παρέχει τεχνική υποστήριξη στις εργασίες σχετικά με τη διαλειτουργικότητα και την ασφάλεια. Τα πεδία δραστηριοτήτων του προβλέπεται να είναι αφενός η ανάπτυξη κοινών προτύπων ασφάλειας και η ανάπτυξη και η διαχείριση ενός συστήματος ελέγχου των επιδόσεων στον τομέα της ασφάλειας και αφετέρου, η διαχείριση μακροπρόθεσμα του συστήματος εκπόνησης, καταχώρισης και ελέγχου των τεχνικών προδιαγραφών διαλειτουργικότητας.

- Τροποποίηση των οδηγιών για τη διαλειτουργικότητα 96/48/ΕΚ και 2001/16/ΕΚ. Εν προκειμένω, πέραν των απαιτούμενων προσαρμογών λόγω των αναφερόμενων προτάσεων για τις οδηγίες διαλειτουργικότητας, πρωτίστως επιδιώκεται η συνέπεια μεταξύ των πεδίων εφαρμογής του δικτύου στο οποίο θα εξασφαλιστεί ανοικτή πρόσβαση και του δικτύου για το οποίο θα ισχύσουν οι κανόνες διαλειτουργικότητας.

3- ΣΧΟΛΙΑ ΕΠΙ ΤΗΣ ΚΟΙΝΗΣ ΠΡΟΤΑΣΗΣ

3.3 Πρόταση κανονισμού του Ευρωπαϊκού Κοινοβουλίου και του Συμβουλίου περί θεσπίσεως ευρωπαϊκού οργανισμού σιδηροδρόμων

Εξέταση της γνώμης του Ευρωπαϊκού Κοινοβουλίου

Οι κύριες τροπολογίες του Ευρωπαϊκού Κοινοβουλίου, για τις οποίες η Επιτροπή εξέδωσε θετική γνώμη, διατηρήθηκαν στην κοινή θέση, με μερικές συντακτικού χαρακτήρα αλλαγές που δεν μετέβαλαν την ουσία τους.

Αξίζει ιδιαίτερα να σημειωθεί ότι το Συμβούλιο υιοθέτησε (άρθρο 3) την πρόταση του Ευρωπαϊκού Κοινοβουλίου σε ό,τι αφορά την εκπροσώπηση του τομέα στο διοικητικό συμβούλιο του οργανισμού, προσθέτοντας την εκπροσώπηση των επιβατών (τροπολογίες 2, 5 και 35), και στις ομάδες εργασίας (τροπολογία 14). Διευκρίνισε εντούτοις τα κριτήρια για την αντιπροσωπευτικότητά τους.

Αντιθέτως, το Συμβούλιο δεν υιοθέτησε, όπως το Κοινοβούλιο, τη σύνθεση του διοικητικού συμβουλίου που είχε προταθεί από την Επιτροπή και επέβαλε, όπως και στους υπόλοιπους οργανισμούς των άλλων τομέων των μεταφορών, έναν εκπρόσωπο ανά κράτος μέλος (άρθρο 26).

Σε ό,τι αφορά την άμεση συμμετοχή των εκπροσώπων των εργαζομένων του τομέα στις ομάδες εργασίας, το Συμβούλιο προτίμησε να διατηρήσει την αρχική πρόταση της Επιτροπής η οποία προβλέπει διαδικασία διαβουλεύσεων (άρθρο 4). Εντούτοις ενισχύθηκαν οι πρακτικές λεπτομέρειες της διαβούλευσης αυτής, τόσο για τους κοινοτικούς εταίρους όσο και για τους εκπροσώπους των πελατών και των επιβατών. Η Επιτροπή είχε υποστηρίξει την τροπολογία 14 του Κοινοβουλίου η οποία προέβλεπε ότι για τις εργασίες του οργανισμού με άμεσες επιπτώσεις στις συνθήκες εργασίας, την υγεία και την ασφάλεια των εργαζομένων του τομέα, θα ήταν δυνατό να συμμετέχουν στις αντίστοιχες ομάδες εργασίας εκπρόσωποι των οργανώσεων των εργαζομένων (επιπλέον της επίσημης διαβούλευσης των κοινωνικών εταίρων που προβλέπεται στο άρθρο 4). Το κείμενο του Συμβουλίου γίνεται επίσης αποδεκτό δεδομένου ότι ενισχύθηκαν οι διαδικασίες διαβούλευσης.

Επιπλέον, η κοινή θέση υιοθετεί εν πολλοίς τις προτάσεις που είχαν εγκριθεί στο άρθρο 30 για τις λειτουργίες και τα καθήκοντα του εκτελεστικού διευθυντή (τροπολογία 31), στο άρθρο 31 για τον ορισμό του (τροπολογία 32) και στο άρθρο 33 για τις επισκέψεις του οργανισμού στα κράτη μέλη (τροπολογία 37).

Ως προς τις οικονομικές και δημοσιονομικές πτυχές, επιβάλλεται να σημειωθεί ότι η θέση σε ισχύ από 1ης Ιανουαρίου 2003 του νέου γενικού δημοσιονομικού κανονισμού δεν ελήφθη ακόμα πλήρως υπόψη, παρά τις προς τούτο προταθείσες τροπολογίες εκ μέρους του Κοινοβουλίου. Επιπλέον, κατόπιν της έγκρισης του νέου δημοσιονομικού κανονισμού, θα τεθούν υπό έγκριση οι νέοι γενικοί προσανατολισμοί για τους οργανισμούς [6] μετά από πρόταση της Επιτροπής για την τροποποίηση των ιδρυτικών πράξεων των οργανισμών (COM(2002) 406 τελικό). Ως εκ τούτου είναι απαραίτητο να ευθυγραμμιστούν, κατά τη δεύτερη ανάγνωση, οι διατάξεις του κανονισμού ίδρυσης του οργανισμού σιδηροδρόμων προς τις πρότυπες διατάξεις που θα είναι κατά την εποχή εκείνη διαθέσιμες.

[6] Γνώμη του Κοινοβουλίου κατά την πρώτη ανάγνωση που εγκρίθηκε στις 27 Μαρτίου 2003.

Το Συμβούλιο δεν ενέκρινε την πρόταση των δύο συμβουλευτικών επιτροπών, για τις εθνικές αρχές ασφάλειας και για τους οργανισμούς που επιφορτίζονται με έρευνες (τροπολογία 19), που η Επιτροπή είχε απορρίψει, δεδομένου ότι η νέα σύνταξη του άρθρου 3 επιτρέπει σε ανάλογους φορείς να συμμετάσχουν άμεσα στις εργασίες του οργανισμού. Επιπλέον, ο οργανισμός διατηρεί την ευθύνη συγκρότησης δικτύων για τους εν λόγω φορείς ώστε να διευκολύνεται η συνεργασία τους.

Σε ό,τι αφορά τις γλώσσες εργασίας του οργανισμού (άρθρο 35), το Συμβούλιο υιοθέτησε το ισχύον κείμενο για τον οργανισμό ασφαλείας των αερομεταφορών και όχι την πρόταση που πρότεινε το Κοινοβούλιο (τροπολογία 38).

Νέες διατάξεις που θεσπίστηκαν από το Συμβούλιο

Το Συμβούλιο επιθυμεί να διευρύνει τις αρμοδιότητες του οργανισμού σε ό,τι αφορά τις συνθήκες εργασίας του προσωπικού που ασχολείται με θέματα ασφαλείας (άρθρο 12 εδάφιο ε)). Η Επιτροπή αποδέχεται την προσθήκη αυτή.

4- ΣΥΜΠΕΡΑΣΜΑΤΑ

Η Επιτροπή υποστηρίζει τα κείμενα της κοινής θέσης.

Εντούτοις, σε ό,τι αφορά τον οργανισμό, η Επιτροπή επιθυμεί να επισύρει την προσοχή στην επικείμενη έγκριση πρότυπων διατάξεων για όλους τους οργανισμούς αφού τεθεί σε ισχύ ο νέος δημοσιονομικός κανονισμός.

5- ΔΗΛΩΣΕΙΣ ΤΗΣ ΕΠΙΤΡΟΠΗΣ

Οι κάτωθι δηλώσεις καταχωρήθηκαν εκ μέρους της Επιτροπής στα πρακτικά του Συμβουλίου για τις μεταφορές της 28ης Μαρτίου 2003:

- «Η Επιτροπή προτίθεται να υποβάλει έως τα τέλη του 2003 στο Ευρωπαϊκό Κοινοβούλιο και το Συμβούλιο πρόταση σχετικά με την καθιέρωση ευρωπαϊκού διπλώματος οδήγησης για οδηγούς τραίνων. Επιπλέον, η Επιτροπή υποστηρίζει πλήρως και ενθαρρύνει τις εργασίες που εκτελούνται στο πλαίσιο του ευρωπαϊκού κοινωνικού διαλόγου από τους κοινωνικούς εταίρους, σύμφωνα με το άρθρο 139 της συνθήκης, σε ό,τι αφορά την εναρμόνιση των χρόνων οδήγησης και ανάπαυσης για τους μηχανοδηγούς και το προσωπικό που συνοδεύει τα τραίνα.

- Η Επιτροπή δηλώνει ότι οι τελικές δημοσιονομικές ανάγκες για τον ευρωπαϊκό οργανισμό σιδηροδρόμων εξαρτάται από την επίτευξη σαφούς συμφωνίας μεταξύ του Συμβουλίου και του Ευρωπαϊκού Κοινοβουλίου σε ό,τι αφορά τις αρμοδιότητες του εν λόγω οργανισμού. Οι ανάγκες αυτές, των οποίων επιχειρήθηκε ήδη η πρώτη αξιολόγηση στο δημοσιονομικό δελτίο που επισυνάφθηκε στη νομοθετική πρόταση, θα πρέπει να μεταφραστούν στις ετήσιες δημοσιονομικές απαιτήσεις που υποβάλλει η Επιτροπή στο Συμβούλιο και το Κοινοβούλιο ως αρχή του προϋπολογισμού. Ακριβής εκτίμηση των ως άνω αναγκών για την περίοδο 2004-2006 μπορεί να επιχειρηθεί μόνον εφόσον ολοκληρωθεί η διαδικασία συναπόφασης.

- Οι εκτιμήσεις που θεσπίζονται στις παραγράφους 4 και 5 του άρθρου 8 της οδηγίας για την ασφάλεια δεν αποτελούν σύστημα προέγκρισης.»